Predkladacia správa

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov sa predkladá na rokovanie Legislatívnej rady vlády Slovenskej republiky na základe Plánu legislatívnych úloh vlády Slovenskej republiky na rok 2015.
Predložený návrh novelizácie nariadenia vlády Slovenskej republiky obsahuje nové prechodné ustanovenie, ktorým sa pre rok 2016 v súvislosti s výškou pracovných taríf obvinených a odsúdených zaradených do práce, ustanovuje výnimka z ustanovenia pojednávajúceho o zvyšovaní pracovnej odmeny pre obvinených a odsúdených na základe valorizačného mechanizmu, a to za účelom konsolidácie verejných financií. V roku 2016 sa teda výška pracovných taríf obvinených vo výkone väzby a odsúdených vo výkone trestu odňatia slobody, bude spravovať prílohami č. 3 a 4 v znení účinnom od 1. januára 2014 a v súlade s prechodným ustanovením § 11c, upravenom v nariadení vlády Slovenskej republiky č. 395/2014 Z. z., platnom aj pre rok 2015.
Vzhľadom na to, že problematika návrhu právneho predpisu nie je upravená v práve Európskej únie, nebol predmetom vnútrokomunitárneho pripomienkového konania.
Návrh nariadenia je v súlade s Ústavou Slovenskej republiky, zákonom č. 221/2006  Z. z. o výkone väzby v znení neskorších predpisov, zákonom č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov a s medzinárodnými zmluvami, ktorými je Slovenská republika viazaná.
Návrh nariadenia má pozitívne aj negatívne sociálne vplyvy, nemá vplyv na rozpočet verejnej správy, podnikateľské prostredie, životné prostredie a ani na  informatizáciu spoločnosti.
Návrh nariadenia vlády bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.